Theis Kylling Hommeltoft (S), 2022-03-02:
Tak for det.
Vi behandler i dag en række forskellige gode forslag på sundhedsområdet, og særlig to af forslagene kan få meget konkret betydning for patienters adgang til medicin, og det tredje er blevet uhyggeligt aktuelt.
Et af målene med forslaget er at sikre hurtigere og bedre behandling i tilfælde af opioidoverdosis hos f.eks. heroinmisbrugere.
Udleveringen skal ske til personer, som er tæt på stofmisbrugere, og som kan træde til og redde liv.
Det kan f.eks. være gademedarbejdere, politibetjente eller pårørende til stofmisbrugere.
Selv om forslaget er nyt, er det vigtigt at understrege, at ordningen jo faktisk mange steder allerede fungerer i praksis i dag og har gjort det de seneste 10 år, uden at der har været eksempler på problemer.
Men der er brug for en klar lovhjemmel for fortsat at kunne udlevere naloxon, og den skaber vi derfor nu.
Det er selvfølgelig vigtigt, at dem, som får lægemidlet udleveret, også er kvalificeret til at behandle med lægemidlet og sørger for, at personerne efter en overdosis bliver tilset af en læge.
Derudover er der forslaget til en ny ordning om medicintilskud med risikodeling.
Forslaget forlænger så at sige den nuværende forsøgsordning om generelt klausuleret lægemiddeltilskud på vilkår med risikodeling, som udløb den 31. december 2021.
Modellen med risikodeling er interessant, både fordi den hurtigere kan give patienter tilskud til nye og muligvis bedre lægemiddelprodukter og sikre, at vi hurtigere får lægemidler taget i brug i praksis.
Det er samtidig til gavn for vores life science-virksomheder, som også bidrager ved at bære en del af omkostningerne, hvis udgifterne bliver højere end forventet.
Derfor er der også god grund til, at vi udforsker modellen mere.
Lægemiddelstyrelsens evaluering af den første forsøgsordning har desværre ikke kunnet bidrage med klare konklusioner, og derfor lægger vi nu op til en ny 4-årig forsøgsordning, hvor vi udvider antallet af lægemidler i ordningen.
Det synes jeg giver rigtig god mening, og det vil forhåbentlig i sidste ende hjælpe patienter, som til daglig står tilbage med smerter og gener.
Som det sidste og uhyggeligt aktuelle har vi en ændring i autorisationsloven.
Det er en naturlig følge af vores NATO-samarbejde, at vi skaber mulighed for, at soldater, som opholder sig i Danmark – det kan f.eks. være på øvelse eller på vej til andre lande – kan bruge deres egen læge uden at skulle igennem en lang autorisationsproces først.
Det samme kan være tilfældet for professionelle sportsudøvere, der kommer til Danmark, som når Danmark skal være startland for Tour de France til sommer.
Det giver selvfølgelig ikke mening, at en læge skal igennem en lang autorisationsproces, fordi man skal cykle 3 dage i Danmark, bl.a. forbi Côte de Genner Strand i Aabenraa, eller fordi man skal spille en fodboldkamp i Parken.
Det er selvfølgelig vigtigt at understrege, at der er tale om nogle meget afgrænsede undtagelser, og lad mig understrege, at det fortsat er meget vigtigt, at man som patient i det danske sundhedsvæsen behandles af læger, der har autorisationen i orden.
Så hvis jeg hurtigt skal opsummere, er det tre gode forslag, som styrker adgangen til medicin og letter nogle processer i vores sundhedsvæsen, og som vi fra Socialdemokratiets side selvfølgelig bakker op om.